Up-269/99
Datum: 2002-05-21T00:00:00.000+02:00
ecli: ECLI:SI:USRS:2002:Up.269.99
vrsta: posamični akt
zadeva: ustavna pritožba
objavljeno: Neobjavljeno | 21.05.2002
dokument: US21452
akt: Ustavna pritožba A. A. zoper sodbo Vrhovnega sodišča št. II Ips 489/98 z dne 7. 7. 1999
resitev: nesprejem ustavne pritožbe
izrek: Ustavna pritožba A. A. zoper sodbo Vrhovnega sodišča št. II Ips 489/98 z dne 7. 7. 1999 se ne sprejme.
stavek: S trditvijo, da je izpodbijana sodba po vsebini napačna, pritožnik ne more utemeljevati kršitve jamstva o enakem varstvu pravic (22. člen Ustave).
odlocitev: sklep
geslo: Uresničevanje in omejevanje pravic.

Enako varstvo pravic.
podlaga: Ustava, 15., 22. čl.

Zakon o Ustavnem sodišču (ZUstS), 1. al. 2. odst. 55. čl.
datum_vloge: 1999-10-18T22:00:00.000Z
datum_odlocitve: 2002-05-20T22:00:00.000Z

# Up-269/99

21. 5. 2002

SKLEP

Ustavno sodišče je v postopku za preizkus ustavne pritožbe A. A. iz Ž. Z. na seji dne 21. maja 2002 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)

sklenilo:

Ustavna pritožba A. A. zoper sodbo Vrhovnega sodišča št. II Ips 489/98 z dne 7. 7. 1999 se ne sprejme.

---

## OBRAZLOŽITEV

Z izpodbijano sodbo je Vrhovno sodišče kot neutemeljeno zavrnilo revizijo zoper sodbo drugostopenjskega sodišča v zvezi s sodbo prvostopenjskega sodišča, s katerima je bila zavrnjena pritožnikova tožba na povračilo škode zaradi nepravilnega ravnanja policista pri raziskovanju prometne nesreče oziroma zavrnjena pritožba zoper prvostopenjsko sodbo. Pritožnik se ne strinja z ugotovitvami sodišča glede obstoja predpostavk za odškodninsko odgovornost. Sodišče naj bi ignoriralo predpise, na katere se je pritožnik v postopku skliceval. Z izpodbijano sodbo naj bi bile kršene človekove pravice iz 15. in 22. člena Ustave.

Ustavno sodišče ni instanca sodiščem, ki odločajo v pravdnem postopku, in ne presoja samih po sebi nepravilnosti pri uporabi materialnega in procesnega prava ter pri ugotovitvi dejanskega stanja. V skladu s 50. členom Zakona o Ustavnem sodišču (Uradni list RS, št. 15/94 - v nadaljevanju ZUstS) se Ustavno sodišče omeji na presojo, ali so bile z izpodbijano sodbo kršene človekove pravice. Za presojo o obstoju kršitve 22. člena Ustave je odločilno, ali so bila v postopku prekršena ustavna jamstva procesne narave ter ali je sodba očitno napačna in brez razumne obrazložitve in zaradi tega samovoljna in arbitrarna. Ker pritožnik ne zatrjuje ničesar od tega, ampak le, da je izpodbijana sodba po vsebini napačna, za kršitev 22. člena ne gre.

Člen 15 Ustave določa način uresničevanja in omejevanja človekovih pravic. Pritožnikovo nestrinjanje z vsebino izpodbijane sodbe ne more kršiti te splošne določbe Ustave.

Ker očitno ne gre za kršitev človekovih pravic in temeljnih svoboščin, Ustavno sodišče ustavne pritožbe ni sprejelo v obravnavo.

Senat Ustavnega sodišča je sprejel ta sklep na podlagi prve alineje drugega odstavka 55. člena ZUstS v sestavi: predsednik senata dr. Lojze Ude ter člana Franc Testen in dr. Dragica Wedam- Lukić. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnikom Ustavnega sodišča. Ker se v zakonskem roku za sprejem niso izrekli trije sodniki, ustavna pritožba ni bila sprejeta v obravnavo.

Predsednik senata dr. Lojze Ude